लेकिन उसने ऐसा बहाना नहीं बनाया। गाड़ी चलाते समय वह सोचने लगा कि क्या वह महज़ शिष्टाचारवश उसके साथ चलने की हामी भर बैठी है या फिर संकोच से मना नहीं कर पाई। यह भी हो सकता है कि वह उसे सच्चे अर्थों में अपना दोस्त मानती हो। लेकिन दोस्त को तो सर नहीं कहा जाता। वह खुद से ही सवाल–जवाब करने लगा। "यह भी तो हो सकता है कि वह उसे "सर" कह कर सम्मान देती हो। आख़िर उम्र का भी तो फासला है और यह भी हो सकता है कि वह उसे बहुत बड़ा लेखक मानती हो।" वह खुद से सवाल–जवाब का सिलसिला जारी रखता है।